KIRJALLINEN KYSYMYS E-0383/03 esittäjä(t): Antonios Trakatellis (PPE-DE) komissiolle. Kreikassa toteutettujen töiden huono laatu: ESPELin ja Euroopan petostentorjuntaviraston havainnot yhteisön rahoituksen huonosta hallinnoinnista.



Virallinen lehti nro 011 E , 15/01/2004 s. 0085 - 0086



KIRJALLINEN KYSYMYS E-0383/03 esittäjä(t): Antonios Trakatellis (PPE-DE) komissiolle (13. helmikuuta 2003) Aihe: Kreikassa toteutettujen töiden huono laatu: ESPELin ja Euroopan petostentorjuntaviraston havainnot yhteisön rahoituksen huonosta hallinnoinnista Vastauksessaan kysymykseen E-3524/02(1), komission jäsen Michel Barnier ilmoittaa, että kansallisten viranomaisten on tiedotettava Euroopan petostentorjuntavirastolle (OLAF) yhteisön tukien huonosta hallinnoinnista sekä sellaisista rakennustöihin liittyvistä vakavista virheistä, joita ei pystytä korjaamaan ja joiden vuoksi työt on aloitettava kokonaan tai osittain uudelleen (luokkaan III kuuluvat hankkeet). Voiko komissio ilmoittaa: 1. mitkä yhteisön rahoitusta saavat hankkeet kuuluvat luokkaan III, kuinka moni hanke koskee Kreikkaa (määrä ja prosenttiosuus), ja mistä hankkeista on kyse (yksityiskohtainen luettelo Kreikassa toteutettavista luokan III hankkeista)? 2. milloin Euroopan petostentorjuntavirasto sai edellisen kerran tietoa Kreikan viranomaisilta, ja mitä tietoa viranomaiset antoivat laadun tarkkailusta vastuussa olevan elimen ESPELin luokkaan III kuuluvista hankkeista tekemiin havaintoihin? 3. mikä on puutteellisesti toteutettuihin hankkeisiin myönnetyn yhteisön rahoituksen määrä, ja miten yhteisön rahoituksen käyttöä voidaan suojella hankkeiden huonolta toteuttamiselta? 4. ovatko Paianian siltatyöt Kifisoksen joella luokkaan III kuuluvia hankkeita, ja mitä seuraamuksia on määrätty huonosta työstä tai hankkeissa havaituista puutteista esimerkiksi Draman maantien osalta, sillä tie oli suljettava huonon toteutuksen vuoksi viikon kuluttua sen käyttöönotosta? (1) EUVL C 155 E, 3.7.2003, s. 163. Michaele Schreyerin komission puolesta antama vastaus (22. huhtikuuta 2003) 1. Termiä luokka III ei käytetä yhteisöjen lainsäädännössä. Termiä käyttää ainoastaan ESPEL(1), ja sillä tarkoitetaan vakavaa virhettä (jonka vuoksi kyseessä oleva hanke on purettava osittain tai kokonaan), joka liittyy Kreikan ja yhteisön varoilla rahoitettuun rakennushankkeeseen Kreikassa. Kreikan viranomaiset ovat ilmoittaneet komissiolle useista vakavista virheistä (väärinkäytöksistä) toimissa, jotka kuuluvat Kreikalle vuosina 19941999 suunnattuun yhteisön tukikehyksen piiriin. Komissio on antanut 11. heinäkuuta 1994 asetuksen (EY) 1681/94(2) rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta. Tämän asetuksen säännösten mukaisesti Euroopan petostentorjuntavirasto (OLAF) on ilmoittanut saaneensa Kreikan viranomaisilta 41 ilmoitusta vakavista virheistä. Asetuksen 10 artiklan mukaan komissio ei saa levittää näitä tiedonantoja koskevia tietoja. 2. Viimeksi komissio sai tietoja Kreikan viranomaisilta joulukuussa 2002. 3. OLAFille ilmoitettujen tietojen mukaan hankkeille on myönnetty yhteisön varoja rakennerahastojen kautta yhteensä 26 841 671,30 EUR. Komissio ei voi vielä ilmoittaa parlamentin jäsenelle tarkasti, millaista määrää yhteisön varoja väärinkäytökset koskevat, sillä joidenkin väärinkäytösten kohdalla kansallinen menettely on vielä kesken. Jäsenvaltiot vastaavat varainhoidosta ja ovat ensisijaisesti vastuussa rakennerahastojen rahoittamien toimien varainhoidon valvonnasta. Sen vuoksi Kreikka on ilmoittanut, että se on ryhtynyt toimenpiteisiin ja että se on muun muassa perustanut laaduntarkkailujärjestelmiä (ESPEL) ja luonut uuden valvontaelimen (EDEL). Komissio ryhtyy tarvittaviin toimenpiteisiin tapauksissa, joissa se on välttämätöntä. Toimenpiteisiin voi kuulua muun muassa varainhoitoa koskevat oikaisut. 4. Paianian siltatyöt Kifisoksen joella ja Draman moottoritie eivät ole luokkaan III kuuluvia hankkeita, joita ESPEL valvoo ja joista on tähän mennessä ilmoitettu komissiolle. (1) Erityinen valvontaneuvosto, itsenäinen elin, jonka Kreikan viranomaiset ovat valtuuttaneet valvomaan yhteisön ja Kreikan varoilla yhteistyössä rahoitettuja hankkeita. (2) EYVL L 178, 12.7.1994.